সোহম চক্রবর্তী।
যিনি টলিউডের অভিনেতা, মন্ত্রী অরূপ বিশ্বাসের ঘনিষ্ঠ, রাজনীতিতে উৎসাহী এবং অধূনা তৃণমূলের পদাধিকারী।
তামাম বাংলা অবশ্য তাঁর পদবির খোঁজ রাখে না। যেমন তাঁর শিশুকালেও রাখত না। ভূরি-ভূরি ছবিতে প্রসেনজিতের ছোটবেলার ভূমিকায় অভিনয়-করা সোহমকে (সেই কারণেই গোটা টালিগঞ্জ সুপারস্টারকে ‘বুম্বা’দা’ বললেও তিনি বলেন ‘বুম্বামামু’) সকলে ‘মাস্টার বিট্টু’ বলেই চিনত। সত্যজিৎ রায়ের ‘শাখাপ্রশাখা’ ছবিতে যার প্রশ্ন এখনও মনে আছে দর্শকের— ‘‘দাদু তুমি কত নম্বরি?’’ অথবা একটি শিশুবলবর্ধক পানীয়ের বিজ্ঞাপনে ‘‘আমি তো চেটে-চেটে খাই।’’
এই গেল খবর নম্বর এক। এবং এর পিঠোপিঠিই খবর নম্বর দুই— নাটকীয় কিছু না-ঘটলে বারাসতের বিধায়ক দীপক চক্রবর্তী বিধানসভায় টিকিট পাচ্ছেন না। তাঁকেও তামাম বাংলা পদবিহীন নামেই চেনে— চিরঞ্জিৎ। যেমন মনে রাখে তাঁর বিখ্যাত সংলাপ— ‘বউ হারালে বউ পাওয়া যায় রে পাগলা। মা হারালে মা পাওয়া যায় না!’’
টলিউড ইন্ডাস্ট্রির অন্যতম ভদ্র ব্যক্তিত্ব বলে পরিচিত চিরঞ্জিৎ রাজনীতির কারণে ইন্ডাস্ট্রি থেকে সরে গিয়েছিলেন। এখন আবার টলিউডে ফিরেছেন। রাজনীতির প্রথম ইনিংস চলতে-চলতেই তাঁর অভিনয়ের দ্বিতীয় ইনিংস শুরু। সৃজিত মুখোপাধ্যায়ের ‘চতুষ্কোণে’। পাশাপাশি রাখুন বিনোদন চ্যানেলে রিয়্যালিটি-শো ‘ডিটেকটিভ ২০১৫’। সম্প্রতি ‘অ্যাবি সেন’ ছবিতে তাঁকে দেখা গিয়েছে। সৈয়দ মুস্তাফা সিরাজের ‘কর্নেল’ হয়েছেন। নীহাররঞ্জন গুপ্তের ‘কিরীটী’ এবং সুনীল গঙ্গোপাধ্যায়ের ‘কাকাবাবু’ও হওয়ার কথা চিরঞ্জিতের।
সোহম এবং হিরণ— দুই নায়ককে ইন্ডাস্ট্রি থেকে দলে টেনে নিয়ে এসেছিলেন মন্ত্রী অরূপ। যুব তৃণমূলে তাঁদের পদও দেওয়া হয়েছে। দু’জনের মধ্যে সোহমের রাজনীতি নিয়ে উৎসাহ বেশি বলেই তৃণমূল সূত্রের খবর। বস্তুত, তিনি গত লোকসভা নির্বাচনে লড়তে চেয়েছিলেন বলেও জানাচ্ছেন দলের এক প্রথমসারির নেতা। কারণ, তিনি বিশ্বাস করেন, সিস্টেমকে বদলাতে হলে সেই সিস্টেমের মধ্যে থাকতে হয়। বাইরে দাঁড়িয়ে কথা বললে চলে না।
তখন অবশ্য মমতা তাঁকে টিকিট দিতে পারেননি। বিয়াল্লিশটি আসনে ‘ভিড়’ ছিল। তাছাড়া, দেব এবং মুনমুন সেন, সন্ধ্যা রায়-সহ তারকাদের আগেই টিকিট দিয়েছিলেন নেত্রী। কিন্তু বিধানসভা ভোটে ২৯৪টি আসনের মধ্যে কোথাও না কোথাও এঁদের জায়গা হতে অসুবিধা হবে না। বিশেষত, যখন কয়েকজন বিধায়ককে বাদ দেওয়ার তালিকা তৈরিই রয়েছে।
প্রসঙ্গত, সোহমের মতোই অভিনেতা হিরণকেও ভোটের লড়াইয়ে নামাতে চান মমতা। তাঁর আসন এখনও চূড়ান্ত হয়নি বলেই দলীয় সূত্রের খবর। তবে তাঁকেও কলকাতা-লাগোয়া কোনও আসনে দাঁড় করানো হতে পারে। ভেবেচিন্তেই বারাসতের জন্য সোহমকে ভাবা হয়েছে বলে জানাচ্ছেন এক মমতা-ঘনিষ্ঠ। যদিও চূড়ান্ত ঘোষণা হতে এখনও অনেক দেরি। তার মধ্যেই শুক্রবার একটি ‘ইঙ্গিতবহ’ ঘটনা ঘটেছে।
বারাসতে ‘নির্মল বাংলা’র অন্তর্গত ‘হাত-ধোওয়া দিবসে’র কর্মসূচিতে মন্ত্রী সুব্রত মুখোপাধ্যায় এবং জ্যোতিপ্রিয় মল্লিকের সঙ্গে অংশ নিয়েছেন নায়ক সোহম। তাঁর নির্বাচনী কেন্দ্রে ওই কর্মসূচি পালিত হলেও তার কাছাকাছি সময়ে চিরঞ্জিৎ ব্যস্ত থেকেছেন নজরুল মঞ্চে সরকার-প্রদত্ত ‘টেলি সম্মান’ অনুষ্ঠানে সঞ্চালকের ভূমিকায়।
ওই সমাপতনের দিকে আঙুল তোলায় তৃণমূলের এক মন্ত্রী অবশ্য বলেছেন, ‘‘এটা অতি সরলীকরণ হয়ে যাবে। চিরঞ্জিৎ প্রবীণ অভিনেতা। আমাদের বিধায়কও। তাঁকে বলা হয়েছিল সঞ্চালনা করতে। আর সোহমের আগে থেকেই ওই কর্মসূচিতে অংশ নেওয়ার কথা ছিল।’’
মমতাকে নিয়ে বিগলিত। অভিষেক বন্দ্যোপাধ্যায়ের সঙ্গেও ভাল সম্পর্ক (‘আমাদের নেতা’ বলে সম্বোধন করেন)। একটা সময়ে ‘স্ট্রাগল’ করেছেন। রাজ চক্রবর্তীর ‘প্রেম আমার’ তাঁর ভাগ্য ঘুরিয়ে দেয়। ঘনিষ্ঠমহলে নিজেকে ‘টলিউডের আমির খান’ বলে ভাবতে চান সোহম (ইন্ডাস্ট্রির একাংশের মতে, দেব বা জিতের মতো বাণিজ্যিক নায়কদের তুলনায় অভিনেতা হিসাবে ভাল। সেট’এ হিরোসুলভ আচরণও করেন না)।
বছরে একটা থেকে দু’টো ছবি করেন। সব ছবিই মোটামুটি ‘হিট’। এ বছর অবশ্য পাঁচটা ছবি করে ফেলেছেন। তার মধ্যে তিনটে ভাল চলেছে। দেখতে সুদর্শন এবং স্বাস্থ্যবান হলেও ২৩ বছর বয়সেই তাঁর ‘ডায়াবিটিস’ ধরা পড়ে। মাঝেমধ্যেই সে কারণে বেশ অসুস্থ হয়ে পড়েন সোহম।
ইন্ডাস্ট্রিতে ‘ভাল ছেলে’ হিসাবে পরিচয়। গসিপে নেই। ‘পারিবারিক’ হিসাবে পরিচিত। তবে দরকার পড়লে মারকুটেও হতে পারেন। বছর দেড়েক আগেও রাস্তাঘাটে অসভ্যতারত ছেলেছোকরাদের পিটিয়েছেন। তখন আবার সঙ্গে স্ত্রী!
কিন্তু চিরঞ্জিৎ কেন টিকিট-ব্রাত্য?
দলের একাংশের মতে, মন দিয়ে ‘কেন্দ্রসেবা’ করেননি বিধায়ক। বিভিন্ন সময়ে তাঁর কথায় সামগ্রিকভাবে দল নিয়ে ‘হতাশা’ ধরা পড়েছে। ভোটে আর দাঁড়াতে চান না, এমন কথাও শোনা গিয়েছিল তাঁর মুখে। কারণ, সোজা কথা সপাটে বলা তাঁর স্বভাব। যেমন প্রসেনজিতের সঙ্গে সম্পর্ক ভাল হলেও একবার বলে বসেছিলেন, ‘‘বুম্বা ইন্ডাস্ট্রিটা কন্ট্রোল করতে চাইত!’’
আরও আছে। তৃণমূলে কান ভারী করার লোকের অভাব নেই। তাদেরই বড় একটা অংশ দলের সর্বোচ্চ নেতৃত্বের কাছে নালিশ করেছিল, প্রচারে যেতে নায়ক-বিধায়ক নাকি গাড়ির পেট্রোলখরচ দাবি করেন! তাঁর কেন্দ্র বারাসতে এক শ্লীলতাহানির ঘটনায় ‘বেফাঁস’ মন্তব্য করে বিতর্ক বাধিয়েছিলেন চিরঞ্জিৎ। তখনও দলের নেতারা তাঁকে নিয়ে যৎকিঞ্চিৎ অস্বস্তিতে পড়েছিলেন।
‘বিধিসম্মত সতর্কীকরণ’ রেখেও বলা যায়, সেই সিঁড়ি বেয়েই পঞ্চান্নর চিরঞ্জিতের মঞ্চে একত্রিশ বছরের সোহমের আগমন। ঘনিষ্ঠেরা যতদূর চেনেন, তাতে সম্ভবত কিছু যাবে-আসবে না যাদবপুরের প্রাক্তন ইঞ্জিনিয়ারিংয়ের ছাত্রের। সম্ভবত বলবেন, ‘‘দীপক গেলে সোহম পাবি রে পাগলা!’’